Astra y Unceta, Cía

Astra y Unceta, Cía, anvet da gentañ Unceta y Ezperanza ha war-lerc’h Unceta y Cía, a oa un embregerezh armoù-tan euskarat savet e 1908 ha diazezet e Gernika (Euskal Herria). Produet en deus armoù-dorn a-hed an XX kantved.

 Istor 
Krouet e oa bet Unceta y Ezperanza e Eibar (proviñs Gipuzkoa) d’ar 17 a viz Gouere 1908 gant Juan Ezperanza Salvador ha Juan Pedro Unceta Barre Nechea Cendoya. Da gentañ e produe an embregerezh pezhioù pistolennoù aotomatek. Fonnus e oa an atalieroù armoù-tan hiniennel e Gipuzkoa abaoe un 300 vloaz bennak ESTIBA Paul, Bergara ou la vitalité basque, TirMag n°26, Meurzh/Mae 2024, pp. 118-121.

E 1911 e krogas Ezperanza hag Unceta da gaozeal gant Pedro Careaga Garagarza, un ijinour en doa breouet ur bistolenn damaotomatek nevez diazezet war ar Browning 1903 ha 1906. Kregin a rejont da broduiñ an arm dindan an anv Victoria. Abalamour d’an diouer a blas en Eibar ha d’un tabut gant sindikadoù ar gêr e choazjont sevel un uzin nevez e Gernika (proviñs Bizkaia). E 1914 e savas un harz-labour bras en uzin nevez. Goude un nebeud mizioù ez eas kuit al lod brasañ eus ar vicherourien.  Unceta y Ezperanza a grogas neuze da broduiñ ur bistolenn nevez, ar Campo-Giro, a oa bet urzhiet gant an arme spagnolat L'aristocrate basque, L'Astra 3000 de Primo de Rivera, TirMag n°27, mizioù Even-Eost 2024, pp. 66-69.

E deroù ar bloavezhioù 1920 e krogas an embregerezh da broduiñ ar pistolennoù Astra 400, bet dibabet evel arm-dorn standart gant an arme spagnolat e 1921, hag o stumm bihan, an Astra 300 (1923). E 1925 ez eas kuit ar familh Ezperanza eus an embregerezh. Adanvet e voe Unceta y Cía. Daoust da Spagn bezañ neptu en Eil Brezel-bed e sikouras Unceta y Ezperanza an Trede Reich o produiñ evitañ an Astra 600, kambret e 9 mm Parabellum, adalek 1943.

E 1953 e voe choazet Astra y Unceta Cia, S.A. evel anv nevez an embregerezh. Etre ar bloavezhioù 1950 ha 1980 e produas pistolennoù all a bep seurt evit ar polis (Astra 357, Astra Police) pe ar sportoù tennañ (Astra Match). Er bloavezhioù 1980 e krogas ivez da broduiñ revolverioù kopiet war reoù ar merkoù Colt, Ruger pe Smith & Wesson, en o zouez an Astra 357 pe an Astra 44.

Er bloavezhioù 1990 e oa lakaet diaes an embregerezhioù armoù-tan euskarat abalamour da gevezerezh Stadoù-Unanet Amerika. Dindan wask ar gouarnamant euskarat e voe savet ASTAR, ennañ mesket Astra y Unceta Cia, S.A. asambles gant o c’hevezerien bet STAR, Bonifacio Echeverría. Ne badas ket pell ASTAR, ha mont a reas da get e 1998.

 Produioù 
 Victoria / Modelo 100
 Ruby
 Campo-Giro
 Astra 400 / Astra 600 / Astra 300
 Astra 900
 Astra 500
 Astra 3000
 Astra 4000
 Astra Falcon
 Astra 357
 Astra Match
 Astra Police
 Astra 44 / Astra 41 / Astra 45

 Er sevenadur 
Un Astra 300 goloet gant aour a voe profet gant an embregerezh e 1928 d’an diktatour Primo de Rivera.

 Levrlennadur 
  GUILLOU Luc ha GOURIO Philippe, Les pistolets Astra, Pardès, 1991, ISBN 978-2867141089
  BASTIÉ Jean-Pierre, GUILLOU Luc, Pistolets et revolvers basques 1900-2000, Memorabilia, 2021, 206 p., ISBN 9782377830534

 Daveennoù 

Rummad:Embregerezhioù armoù-tan
Rummad:Embregerezhioù Euskal Herria
Rummad:Embregerezhioù aet da get
Rummad:Embregerezhioù Spagn
Rummad:Embregerezhioù savet e 1908